Gombak

Gombak merupakan sebuah daerah di negeri Selangor. Daerah ini terletak di bahagian timur negeri Selangor dan berkeluasan 650 kilometer persegi. Daerah ini juga menjadi daerah kelima paling ramai penduduk dan antara yang terpadat di Malaysia dengan jumlah penduduk seramai 942,400 orang. Pusat pentadbiran daerah ini terletak di Bandar Baru Selayang.

Geografi 
Daerah Gombak bersempadan dengan daerah Hulu Selangor di utara, Kuala Selangor di barat, Hulu Langat, Petaling dan Kuala Lumpur di selatan serta negeri Pahang di timur.

Keadaan rupa bumi daerah ini adalah berbukit-bukit di kawasan timur, sebahagian kawasan utara dan barat. Manakala di kawasan tengah, keadaan tanah melebihi kepada tanah pamah. Sungai-sungai utama yang mengalir daerah ini ialah Sungai Gombak, Sungai Klang, Sungai Batu dan Sungai Buloh.

Pentadbiran
Daerah Gombak ditadbir oleh dua pihak berkuasa tempatan iaitu Majlis Perbandaran Selayang di barat dan Majlis Perbandaran Ampang Jaya di timur. Daerah ini dibahagikan kepada empat mukim, 10 bandar dan enam pekan.

Demografi
Berdasarkan bancian Malaysia 2020 jumlah penduduk di Daerah Gombak ialah seramai 942,400 orang dengan kepadatan penduduk 1,444 orang perkilometer persegi yang dikategorikan sebagai taburan penduduk sangat padat. Kebanyakan penduduk di daerah ini merupakan Bumiputera, membentuk 64.6 peratus penduduk. Kaum kedua terbesar merupakan kaum Cina diikuti India . Sebanyak 7.1 peratus penduduk merupakan bukan warganegara.

Nisbah penduduk lelaki kepada penduduk wanita ialah 109:100. Terdapat 253,148 tempat kediaman dengan sebanyak 222,549 isi rumah. Purata saiz isi rumah pula dicatatkan seramai empat orang dalam sebuah rumah. Lebih 572 ribu penduduk dalam kalangan umur bekerja, 347 ribu dalam golongan muda dan selebihnya 21 ribu orang merupakan warga tua.

Agama 
Majoriti penduduk beragama Islam iaitu 66.5 peratus (627,052 orang) dari jumlah penduduk, diikuti Buddha seramai 18.3 peratus (172,400 orang), Hindu sebanyak 9.5 peratus (89,997 orang), Kristian sebanyak 4.1 peratus (38,928 orang) dan lain-lain sebanyak 0.9 peratus (8,261 orang). Sebanyak 4,059 orang (0.4 peratus) tidak beragama manakala selebihnya 1,703 orang (0.2 peratus) tidak diketahui status agamanya.

Kawasan pilihan raya
Daerah Gombak meliputi empat kawasan parlimen dan 10 kawasan dewan undangan negeri.

Parlimen Selayang
 N13 Kuang
  N14 Rawang
 N15 Taman Templer

Parlimen Gombak
 N16 Sungai Tua
 N17 Gombak Setia
 N18 Hulu Kelang

Sebahagian Parlimen Ampang
 Sebahagian N19 Bukit Antarabangsa
 Sebahagian N20 Lembah Jaya

Sebahagian Parlimen Sungai Buloh
 Sebahagian N37 Paya Jaras
 Sebahagian N38 Bukit Lanjan

Rujukan

Lihat Juga 
 Kajang
 Hulu Kelang
 Batu Caves
 Gombak Setia
 Rawang

Pautan luar 

 Majlis Perbandaran Selayang
 Pejabat Daerah dan Tanah Gombak 

Gombak